Referat fra fælles båndmøde

**Mødedato**: 07.10.2013

**Deltagere**: Jette Loll Pedersen, Louise Hauptmann, Jacob Buch, Bente Mattsson, Klaus Mors (stedfortræder for Klaus Tolstrup Petersen), Mette Kofoed Erichsen (ekstra fra ST), Sissel Johansen, Mariann Holmslykke, Mette Dremstrup, Sarah Barfoed MacIntyre, Solveig Sannem, Søren Anker Andersen, Tina Andreasen Bjerrum, Birgit Andersen

**Referent**: Birgit Andersen

**Afbud**: Merethe Haugaard, Klaus Tolstrup Petersen, Theresa Albøge Laursen

**Fravær**: VEST-bånd (Lone Wraa missede desværre tidspunktet)

**Dagsorden**

1. En første orientering om Fremdriftsreformen – indhold og status.  
   10 min. v/ Louise Hauptmann (IHL)
2. En status på STADS Samarbejdets arbejde med Fremdriftsreformen  
   5 min. v/Birgit Andersen (BAN)
3. Emne-/projektliste over opgaver affødt af reformen, herunder en drøftelse af organiseringen af arbejdet hermed  
   40 min. v/Louise Hauptmann og Birgit Andersen
4. Fælles opsamling  
   5 min.

**Ad 1. En første orientering om Fremdriftsreformen – indhold og status v/ILH**

ILH omdelte et første overblik over de vigtigste AU opgaver relateret til Fremdriftsreformen. En opdateret version heraf vedhæftes dette referat, se ’Opgaver for AU Studier i forbindelse med Fremdriftsreform’. IHL anbefaler, at vi til en start koncentrerer os om at definere og udfolde ’must’ opgaver.

ILH har efter fællesmødet præciseret følgende om ikrafttrædelsestidspunkter:

|  |  |  |
| --- | --- | --- |
| **Regel** | **Træder i kraft** | **Kommentar** |
| Regler omkring afskaffelse af supplering. | **1. september 2014** | Sidste optag på suppleringsuddannelserne er vinteren 2014. Suppleringsaktiviteter efter 1. september 2014 finansierer AU selv. |
| Regler omkring automatisk tilmelding til fag og prøver. | **1. juli 2014** | For alle studerende. |
| Regler omkring midlertidig indskrivning på kandidatuddannelse, forhåndsgodkendelse af merit og merit ved studieskift. | **1. juli 2014** | Regler omkring forhåndsgodkendelse af merit samt regler omkring merit ved studieskift har virkning for studerende, der søger om merit og forhåndsmerit for studieophold, der skal gennemføres fra **studieåret 2014-2015 eller senere.** |

Bestemmelserne træder i kraft for ***alle*** studerende. Styrelsen har tilkendegivet, at der kan ske en ***indfasning*** af allerede indskrevne studerende til reglerne. ILH undersøger nærmere.

Fremdriftsreformen er et politisk kompromis der relaterer til Universitetsloven. ILH vurderer, at de foreløbige bekendtgørelser er godt beskrevet og meget nær på de endelige bekendtgørelser, hvorfor det giver god fornuft at påbegynde et analysearbejde på AU – i et samspil mellem hovedområder, driftsbånd, central juridiks ekspertise m.fl. Implementering af Fremdriftsreformen er en stor opgave, med relativ kort frist for implementering. Det er derfor på høje tid at igangsætte analysearbejdet internt på AU.

Bekendtgørelserne der udmønter beslutninger i universitetsloven forventes at komme i høring medio oktober 2013.

Bilagsmaterialet fremsendt til nærværende fælles båndmøde har været til drøftelse i Uddannelsesbåndet i sidste uge (uge 40). Udmeldingen fra mødet er, at konsekvenserne er omfattende, og at AU bør være lobbyister før ændringerne vedtages. Ved udarbejdelse af høringssvar vil der blive lagt vægt på den korte tidshorisont frem mod ikrafttrædelsestidspunkterne og på kvalitetssikring. Universitetsledelsen informeres og inddrages i høringssvaret.

**Ad 2. En status på STADS Samarbejdets arbejde med Fremdriftsreformen v/BAN**

Status omkring STADS-arbejdsgruppens arbejde med systemudmøntning af fremdriftsreformen er som følger:

* Det er ikke hensigtsmæssigt med parallelle ikke-samordnede spor om STADS-understøttelse af forretningens behov. Problematikken er blevet grebet af Driftsenheden, så snart den blev synlig. Derfor har Driftsenheden rekvireret et notat fra Orla Hoppe om status på STADS-arbejdsgruppens arbejde og videresendt det til driftsbåndene forud for fællesmødet.
* Når status er som den nu er, så betragt notatet og det parallelle arbejde som input til driftsbånd og hovedområders afklaringsarbejde, dvs. som input til den konkrete udmøntning i STADS.
* STADS-arbejdsgruppen har videreført sit vanlige arbejde i ministerielt regi, på baggrund af at systemejerne har givet arbejdsgruppen i opdrag at komme med simple hurtigt realiserbare løsninger.
* Vi skal dog **ALTID** sikre, at AU forretningen er med i loopet - også når det drejer sig om analyse og udmøntning af nye bekendtgørelser. ***Vores kontaktperson i STADS samarbejdet skal sikre at AU baglandet er inddraget.***
* For at sikre en bedre sammenhæng mellem AU baglandet og STADS-arbejdsgrupperne har Driftsenheden dannet en STADS-strategi gruppe foreløbigt bestående af Christian Koch Ramsing, Lasse Mønster og Orla Hoppe. Gruppens fokus er at understøtte AU forretningens behov, herunder sikre at de primære input fra AU interessenter via driftsbåndene og Driftssekretariats setup  
  (driftskoordinatorer) danner grundlaget for AUs prioritering af nyudvikling og tilpasning af STADS, dog som altid i et samarbejde og under hensyntagen til de øvrige universiteter i STADS Samarbejdet.

Tilbagemelding fra fællesmødet: Båndene efterlyser en tæt kontakt mellem AU forretningen og STADS Samarbejdet. Båndene udtrykker bekymring, såfremt der ikke sikres et godt samspil mellem bånd og STADS-samarbejdets arbejdsgrupper. Båndene vil gerne bidrage, og BANs orientering omkring baggrund for status og Driftsenhedens håndtering heraf blev vel modtaget - det er fint at der blev grebet hurtigt ind.

**Ad 3. Emne-/projektliste over opgaver affødt af reformen, herunder en drøftelse af organiseringen af arbejdet hermed v/ILH og BAN**

Det er vigtigt snarest at få forankret arbejdet med Fremdriftsreformen internt på AU:

* Maria Volf Lindhardt har initiativpligten. Ansvaret for implementeringen af Fremdriftsreformen ligger hos Christian Koch Ramsing og Driftsenheden.
* Der er behov for en overordnet koordinering af arbejdet med Fremdriftsreformen, med en central tovholder for forankring af de forventede underelementer mv.
* Det er ideelt at delegere analysearbejdet med at skitsere problemstillinger / scenarier / arketyper ud til hovedområderne.
* Der vil foregå et nært og agilt samarbejde lokalt mellem UVA/EKA-, SNUK- og VEST-medarbejdere for at optimere analysen.
* Det er vigtigt i startfasen ligeligt at fokusere på såvel den overordnede politiske problemafklaring samt at gå i gang med konkrete vurderinger.
* Når konkrete emner udmøntes, vil disse blive beskrevet i emnemanchetter og derefter behandlet på de ordinære driftsbåndmøder. Alt efter opgavernes størrelser, kan der nedsættes arbejdsgrupper.
* Opgaverne kan typisk være af kategorierne
  + Strategi/politik
  + Studieordning
  + Arbejdsgang/praksis
  + Systemunderstøttelse
  + Andet

Kommentarer fra drøftelsen på mødet:

Obligatoriske kurser er rimeligt uproblematiske, udfordringen ligger i håndtering af tilmelding ved valgfag. Mulighed for at ændre valgfag såfremt den studerende ikke bliver forsinket.

Der ligger en udfordring i håndtering af de igangværende studerende (bachelorer efter 1 år og kandidatstuderende) og den multiple variation af status på studieprogression, og den deraf følgende håndtering af automatisk tilmelding til undervisning og eksamen.

Hvert hovedområde skitserer de ***typiske*** variantforløb (arketyper) for gennemførelse af en given uddannelse. En sådan variantvifte er vigtig for at kunne perspektivere hvorledes indfasning faktuelt kan lade sig gøre for den ***eksisterende*** ***studentermasse***, uden at konsekvensen bliver en manuel rådgivning og håndtering af hver enkelt igangværende studerende.

Der blev identificeret 3 arbejdsgrupper. Meld gerne tilbage, hvem der er ***tovholder,*** henholdsvist deltagere i hver enkelt arbejdsgruppe:

* En merit-arbejdsgruppe – punkt 5, 6, 7 på opgavelisten (HE med input fra BSS)
* En arbejdsgruppe omkring fleksibilitet mellem bachelor- og kandidatuddannelser – punkt 13 på opgavelisten (ST og ARTS)
* En arbejdsgruppe omkring afskaffelse af supplering mellem bachelor- og kandidatuddannelser – punkt 18 på opgavelisten (ARTS)

Der forestår en stor kommunikationsopgave for VEST i forhold til de eksisterende studerende.

**Ad 4. Fælles opsamling**

Det næste fælles båndmøde holdes mandag d. 28. oktober 2013 fra kl. 10 – 12, dvs. mandagen der ligger mellem SNUK-båndets ordinære møder hver 14. dag.

Materialer til udsendelse til dette møde bedes fremsendt til driftskoordinatorerne senest torsdag d. 24. oktober kl. 08.00, hvorefter materialet udsendes til båndene senest torsdag kl. 10.00.